CELEX: 62014TN0841
Language: hr
Date: 2014-12-30 00:00:00
Title: Predmet T-841/14: Tužba podnesena 30. prosinca 2014. – Španjolska protiv Komisije

2.3.2015   
            
            
               HR
            
            
               Službeni list Europske unije
            
            
               C 73/43
            
         
      Tužba podnesena 30. prosinca 2014. – Španjolska protiv Komisije
      (Predmet T-841/14)
      (2015/C 073/55)
      Jezik postupka: španjolski
      
         Stranke
      
      
         Tužitelj: Kraljevina Španjolska (zastupnik: A. Gavela Llopis, Abogado del Estado)
      
         Tuženik: Europska komisija
      
         Tužbeni zahtjev
      
      Tužitelj od Općeg suda zahtijeva da:
      
                  —
               
               
                  poništi naplatu kamata koju su službe Komisije primijenile na temelju dopisa od 21. listopada 2014.;
               
            
                  —
               
               
                  podredno, utvrdi da se ne primjenjuje povećanje predviđeno u članku 11. stavcima 2. i 3.;
               
            
                  —
               
               
                  neovisno o osnovanosti prethodnog dijela zahtjeva, a podredno prvom dijelu zahtjeva, kao početni datum od kojeg teku zatezne kamate utvrdi 20. siječnja 2004., odnosno prvi sljedeći radni dan dva mjeseca nakon dana kojeg je utvrđen mogući dug, to jest 27. studenoga 2003., što odgovara svim tranzitima koji su predmet ovog postupka ili, ako se tako ne utvrdi, barem za kamate na carinski dug koji odgovara trima posljednjim tranzitima, i
               
            
                  —
               
               
                  tuženoj instituciji naloži snošenje troškova postupka.
               
            
         Tužbeni razlozi i glavni argumenti
      
      Tužba je podnesena protiv odluke sadržane u dopisu Komisije Ares (2014) 3486706 (BUDG/B/02/MTC/IB) od 21. listopada 2014. kojom se primjenjuje članak 11. Uredbe Vijeća (EZ, Euratom) br. 1150/2000 od 22. svibnja 2000. o provedbi Odluke br. 94/728/EZ, Euratom o sustavu vlastitih sredstava Zajednica.
      Temelj za ovu tužbu nalazi se u istražnom postupku nizozemskih tijela u vezi s 26 tranzita koje je odaslala njihova carina između travnja i studenoga 1994. za koje je bio prijavljen izlazak iz carinskog područja Zajednice putem španjolske carinarnice Algeciras. Navedena tijela smatrala su da je dotična roba izbjegla carinski nadzor jer nije napustila područje Unije. Nakon toga, nizozemska tijela sastavila su novo izvješće u vezi s 8 tranzitnih deklaracija, izrazivši sumnju u vjerodostojnost pečata i potpisa na dokumentima koji su podneseni kao dokaz njihove provedbe.
      U prilog osnovanosti tužbe tužitelj ističe tri tužbena razloga.
      
                  1.
               
               
                  Prvi tužbeni razlog, koji se temelji na povredi članka 11. Uredbe br. 1150/2000, u vezi s člankom 9. stavkom 1., člankom 10. stavkom 1. podstavkom 2., člankom 6. stavkom 3. te člankom 2., tako što ih je Komisija primijenila na činjenično stanje koje u njoj nije predviđeno.
                  
                              —
                           
                           
                              U tom pogledu tužitelj navodi da nije riječ o carinskom dugu predviđenom člankom 6. stavkom 3. točkom (a) nego o carinskom dugu na koji se upućuje u točki (b).
                           
                        
            
                  2.
               
               
                  Drugi tužbeni razlog, koji se temelji na povredi načela proporcionalnosti i pravne sigurnosti prilikom primjene članka 11. stavaka 2. i 3. Uredbe br. 1150/2000
                  
                              —
                           
                           
                              Tužitelj u tom pogledu navodi da se navedeni stavci odnose na povećanje zatezne kamate koje nema za cilj naknaditi štetu prouzročenu zakašnjenjem u plaćanju, nego ono ima prinudni karakter koji sprječava njegovu primjenu u situaciji u kojoj država članica ne zna za konkretno postojanje obveze koja je ispunjena sa zakašnjenjem.
                           
                        
            
                  3.
               
               
                  Treći tužbeni razlog, koji se temelji na povredi članka 2. stavka 3. Uredbe br. 1150/2000 u vezi s određivanjem datuma kojeg je trebao biti utvrđen carinski dug, a time i zbog neodgovarajuće utvrđenog početnog datuma od kojeg teku zatezne kamate, o čemu se vodio sudski postupak, tako da je riječ o nečemu što se moglo utvrditi samo sudskom odlukom.